Tisztelt Hirdető Cég!

Tisztelt Asszonyom / Uram!

A Profession.hu oldalon találtam a hirdetésüket, melyben **raktárost** keresnek, és amelyre csatoltan küldöm önéletrajzomat és a motivációs levelemet.

Mellékelt önéletrajzomból kitűnik, hogy több mint 12 éves tapasztalattal rendelkezem a raktározás-készletgazdálkodás  területen. Ezen hosszabb időszak alatt a  szakma rejtelmeit magas szinten sajátítottam el, mellyel a mai igényeknek megfelelő, széleskörű rutinra tettem szert.

Már középiskolai tanulmányaim alatt rendszeresen dolgoztam raktárakban a nyári szünetekben, ekkor keltették fel érdeklődésemet a logisztikai folyamatok. A Pollack Mihály Műszaki Főiskola gyakornoki idejét a Madaras Áruház készletgazdálkodási osztályán töltöttem és itt köteleződtem el véglegesen a logisztika és a készletgazdálkodás irányában.

2005. és 2008. között Angliában dolgoztam, ahol angol nyelvtudásom fejlesztése mellett beleláthattam egy ottani cég logisztikai folyamataiba és munka menetébe. Az ott szerzett ismereteimet azóta is szívesen hasznosítom a különböző feladataim végzése közben.

Munkáltatóimhoz lojális vagyok, az előéletem feddhetetlen, kérésre erkölcsi bizonyítványt készséggel beszerzek.

A munkavégzés során törekszem pontosságra és a feladatok határidőre történő elvégzésére.

A legutóbbi munkahelyemen is 3 műszakban dolgoztam, így ennek vállalása számomra nem jelent gondot.

Jelenlegi helyzetemből adódóan rugalmas vagyok, egy megállapodás után akár másnap is tudok kezdeni Önöknél.

Bízom benne, hogy sor kerül egy személyes elbeszélgetésre, ahol készséggel válaszolok az Önök kérdéseire.

Tisztelettel:

Szabó Dániel